उत्तर प्रदेश की योगी सरकार को बहुप्रतीक्षित निवेशक सम्मेलन से पहले ही करीब 70,000 करोड़ रुपये मूल्य के निवेश प्रस्ताव मिल चुके हैं। प्रदेश के औद्योगिक विकास मंत्री सतीश महाना ने आज यह जानकारी दी। उन्होंने कहा कि राज्य सरकार को 'निवेशक सम्मेलन' के दौरान निजी क्षेत्र से 1 लाख करोड़ रुपये मूल्य के निवेश आने की उम्मीद थी और अब तक इसका 75 प्रतिशत हिस्सा आ भी चुका है। महाना ने बताया कि देश के नामी-गिरामी 138 निवेशकों से अभी तक 70,000 करोड़ रुपये से अधिक निवेश के प्रस्ताव मिल चुके हैं। महाना के मुताबिक अब तक करीब 5,000 से अधिक देसी एवं विदेशी निवेशक सम्मेलन में हिस्सा लेने के लिए पंजीकरण करा चुके हैं। उन्होंने बताया कि सम्मेलन में नीदरलैंड, जापान, चेक गणराज्य, फिनलैंड, स्लोवाकिया और मॉरीशस साझेदार देश के रूप में शामिल हुए हैं।